b"\n_START_ARTICLE_\nBratwurst\n_START_PARAGRAPH_\nBratwurst de\xc5\xa1rel\xc4\x97s (i\xc5\xa1 sen. vok. Bratwurst: br\xc3\xa4t 'smulkiai pjaustyta m\xc4\x97sa', wurst 'de\xc5\xa1rel\xc4\x97'; dab. vok. braten 'kepti, tro\xc5\xa1kinti') \xe2\x80\x93 voki\xc5\xa1kai kalban\xc4\x8di\xc5\xb3 \xc5\xa1ali\xc5\xb3 virtuv\xc4\x97se \xc4\xafprastos de\xc5\xa1rel\xc4\x97s, skirtos kepti keptuv\xc4\x97je arba grilyje, paprastai gaminamos i\xc5\xa1 maltos kiaulienos, nat\xc5\xabraliame apvalkale. Halal ir ko\xc5\xa1eriniuose patiekaluose i\xc5\xa1skirtinai naudojama ver\xc5\xa1iena ar jautiena. Populiarios kaip greito maisto patiekalas, ruo\xc5\xa1iamas ir tiekiamas ant gatv\xc4\x97s prekystali\xc5\xb3.\n_START_SECTION_\nReceptai\n_START_PARAGRAPH_\nYra daug regionini\xc5\xb3 recept\xc5\xb3. Bratwurst de\xc5\xa1rel\xc4\x97ms gaminti tinkamiausias ma\xc5\xbeiau ar smulkiau sumaltos m\xc4\x97sos far\xc5\xa1as. Malta m\xc4\x97sa gardinama krapais, muskatais, \xc4\x8desnakais, kardamonais, mair\xc5\xabnais. Prieskoni\xc5\xb3 kiekis gali skirtis, tuomet skirtingas ir pa\xc4\x8di\xc5\xb3 de\xc5\xa1reli\xc5\xb3 skonis. Kai kurie patiekalai su Bratwurst de\xc5\xa1rel\xc4\x97mis paduodami su raugintais kop\xc5\xabstais, keptomis bulv\xc4\x97mis arba bulvi\xc5\xb3 salotomis. Gatv\xc4\x97s prekystaliuose Bratwurst paprastai patiekiamos su bandel\xc4\x97mis, garsty\xc4\x8diomis, ke\xc4\x8dupu, krienais._NEWLINE_Senos \xc5\xa1i\xc5\xb3 de\xc5\xa1reli\xc5\xb3 gaminimo tradicijos Vokietijoje u\xc5\xbefiksuotos dar 1313 m. Frankonijos mieste Niurnberge, kuris yra vienas i\xc5\xa1 pripa\xc5\xbeint\xc5\xb3 Bratwurst gamybos centr\xc5\xb3. \xc5\xbdinoma vir\xc5\xa1 40 skirting\xc5\xb3 voki\xc5\xa1k\xc5\xb3 Bratwurst r\xc5\xab\xc5\xa1i\xc5\xb3, daugelis i\xc5\xa1 j\xc5\xb3 kilusi\xc5\xb3 i\xc5\xa1 Frankonijos (\xc5\xa1iandien daugiausia \xc5\xa1iaurin\xc4\x97je Bavarijoje, kaimynin\xc4\x97je Tiuringijoje ir gretimose teritorijose).\n_START_SECTION_\n\xc5\xa0veicarijoje\n_START_PARAGRAPH_\nNuo 1438 m. Bratwurst tapo populiarios ryt\xc5\xb3 \xc5\xa0veicarijoje, ypa\xc4\x8d Sankt Galene. Jos ruo\xc5\xa1iamos gatv\xc4\x97je ir restoranuose, patiekiamos su apvalia bandele b\xc3\xbcrli.\n_START_SECTION_\nJAV\n_START_PARAGRAPH_\nLabiausiai paplitusios gausioje vokie\xc4\x8di\xc5\xb3 imigrant\xc5\xb3 bendruomen\xc4\x97je Viskonsine, trumpai vadinamos \xe2\x80\x9ebrat\xe2\x80\x9c. Tapusios populiariomis tarp i\xc5\xa1kylautoj\xc5\xb3 gamtoje, sporto sirgali\xc5\xb3 stadionuose, vietos rinkoje yra ne ma\xc5\xbeiau \xc5\xbeinomos u\xc5\xbe tradicinius de\xc5\xa1rainius. Viskonsine paplito alumi gardintos \xe2\x80\x9ebrat\xe2\x80\x9c: prie\xc5\xa1 kepant pamirkomos alaus, sviesto ir svog\xc5\xabn\xc5\xb3 mi\xc5\xa1inyje."